MFCชวนซื้อกองทุนได้แต้มแลกของกำนัล
บลจ.เอ็มเอฟซี ออกแคมเปญลงทุน 11 กองทุน ตั้งแต่ 1 ส.ค.นี้ ถึงสิ้นปี รับคะแนนสะสมไว้แลกของกำนัล
10 ส.ค. 2554

บลจ.เอ็มเอฟซี ออกแคมเปญลงทุน 11 กองทุน ตั้งแต่ 1 ส.ค.นี้ ถึงสิ้นปี รับคะแนนสะสมไว้แลกของกำนัล
น.ส.ประภา ปูรณโชติ กรรมการผู้จัดการ บริษัทหลักทรัพย์จัดการกองทุน (บลจ.) เอ็มเอฟซี กล่าวว่า บริษัทได้จัดแคมเปญ MFC Smart Rewards “เปลี่ยนหน่วยลงทุนให้เป็นความสุข” สำหรับผู้ถือหน่วยลงทุน และผู้สนใจลงทุนในกองทุน Flagship ของเอ็มเอฟซีที่มีผลการดำเนินงานระยะยาวและแนวโน้มที่น่าสนใจ โดยผู้ถือหน่วยลงทุนสามารถสะสมแต้มจากยอดการลงทุนกองทุน Flagship ตั้งแต่วันที่ 1 ส.ค.-30 ธ.ค.2554 และเปลี่ยนแต้มสะสมให้เป็นของกำนัลในหมวดต่างๆ ได้ตามต้องการ โดยแต้มสะสมสามารถเก็บไว้ได้ถึง 2 ปี
ทั้งนี้ เช่น หมวดบันเทิง ได้แก่ บัตรชมภาพยนตร์ บัตรรับประทานอาหาร หมวดช็อปปิ้ง ได้แก่ บัตรกำนัลของห้างสรรพสินค้า หมวดสปา หมวดท่องเที่ยว หมวดหน่วยลงทุน ได้แก่ กองทุนเปิดเอ็มเอฟซีตราสารหนี้ระยะสั้น (MMM) หมวดไอที เป็นต้น ซึ่งแต้มสะสมดังกล่าวผู้ถือหน่วยลงทุนสามารถเก็บไว้ได้ถึง 2 ปี 
บลจ.เอ็มเอฟซีได้คัดสรรกองทุน Flagship สำหรับเข้าร่วมแคมเปญ MFC Smart Rewards รวม 11 กองทุน ที่มีนโยบายการลงทุนหลากหลายทั้งตราสารทุน ตราสารหนี้ คอมมอดิตี้ และกองทุนต่างประเทศ ซึ่งนอกจากผู้ถือหน่วยลงทุนจะสามารถเลือกกองทุนที่มีแนวโน้มผลการดำเนินงานที่น่าพอใจแล้ว ยังสามารถเลือกให้เหมาะสมกับความสามารถในการยอมรับความเสี่ยงของตนเอง ตั้งแต่กองทุนที่มีความเสี่ยงต่ำไปจนถึงเสี่ยงสูง